Մ. ԽԱԹԱՄԻ - Պարոն Պուտինին ուղղված իմ լայնածավալ նամակում ես ցավ հայտնեցի այդ դժբախտ իրողության համար: Ահաբեկչությունը ցավալիորեն դեռեւս համարվում է մարդկության ամենամեծ վտանգը: Մենք ինքներս ահաբեկչության զոհ ենք, սակայն ահաբեկչությունը Արեւելք, Արեւմուտք, Իրան, Ամերիկա, թե այլ երկրներ չի տարբերակում եւ ամեն տեղ կարող է լինել: Ամենացավալին այն է, որ ահաբեկիչներից ոմանք ցանկանում են իրենց գործողությունն իրականացնել որոշ կրոնների քողի տակ: Նրանք, փաստորեն, կրկնակի հանցանք են գործում եւ վտանգավոր իրավիճակ ստեղծում` վարկաբեկելով այն կրոնները, ուսմունքները եւ դավանանքները, որոնք մարդասիրություն եւ խաղաղություն են քարոզում:Ահաբեկչության դեմ պայքարելու համար համաշխարհային համախոհություն եւ միասնականություն է պետք: Սակայն առանց արմատները հայտնաբերելու եւ ուսումնասիրելու դա չի լինի: Իսկ արմատները կարելի է որոնել նաեւ այն վայրերում, որտեղ խտրական քաղաքականություն է իրականացվել, եւ ժողովուրդները տուժում են ինչ-որ ուժերի պատճառով ու, չգտնելով նրանց դեմ պայքարի համարժեք միջոց, դիմում են դաժան քայլերի: Ուստիեւ ահաբեկչությունը դատապարտելու գործում պետք է զայրույթը եւ դաժանությունը նույնպես դատապարտել, անկախ նրանից, թե ահաբեկչությունն ինչ տեսքով է լինում: Ահաբեկչության դեմ իսկական պայքարը պետք է իրականացվի արդարադատություն հաստատելու միջոցով: Ով խախտում է արդարադատությունը, նա էլ հանդես է գալիս որպես ահաբեկչության իրականացման գործոն: